Document ID: 32004R0827

A Tanács 827/2004/EK rendelete
(2004. április 26.)
a Bolíviából, Kambodzsából, Egyenlítői-Guineából, Grúziából és Sierra Leone-ból származó atlanti nagyszemű tonhal (Thunnus obesus) behozatalának tilalmáról, valamint az 1036/2001/EK rendelet hatályon kívül helyezéséről
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 133. cikkére,
tekintettel a Bizottság javaslatára,
mivel:
(1) A halászati erőforrásokat, amelyek kimeríthető természeti erőforrások, a biológiai egyensúly és a globális élelmiszerellátás érdekében védeni kell.
(2) Az atlanti tonhal védelmére létrehozott nemzetközi bizottság (ICCAT), amelyben az Európai Közösség szerződő fél, 1998-ban elfogadta az egyezmény területén a nagymértékű, horogsoros hajók be nem jelentett és szabályozatlan fogásaira vonatkozó 98-18. döntést.
(3) Az ICCAT szerződő felei, amelyeknek halászai kötelesek csökkenteni tonhalfogásaikat, csak akkor tudják hatékonyan kezelni az érintett állományt, ha az atlanti nagyszemű tonhalat halászó összes nem szerződő fél együttműködik az ICCAT-tal, és betartja az ICCAT védelmi és kezelési intézkedéseit.
(4) Az ICCAT a megállapításait a fogásra, a kereskedelemre és a hajók megfigyelésére vonatkozó adatokkal alátámasztva, olyan országokként jelölte meg Belizét, Bolíviát, Kambodzsát, Egyenlítői-Guineát, Grúziát, Hondurast, a Saint Vincent és Grenadine-szigeteket, valamint Sierra Leone-t, mint amelyek hajói a szervezet tonhalvédelmi intézkedéseinek hatékonyságát sértő módon halásznak atlanti nagyszemű tonhalat.
(5) A Belize-ből, Kambodzsából, Egyenlítői-Guineából, Hondurasból és a Saint Vincent és Grenadine-szigetekről származó atlanti nagyszemű tonhal behozatalát jelenleg tiltja a Belize-ből, Kambodzsából, Egyenlítői-Guineából, Saint Vincent és Grenadine-szigetekről, valamint Hondurasból származó atlanti nagyszemű tonhal (Thunnus obesus) behozatalának tilalmáról szóló, 2001. május 22-i 1036/2001/EK rendelet [1].
(6) Az ICCAT Honduras esetében figyelembe vette az atlanti nagyszemű tonhal védelme terén történő együttműködés erősödését. 2002-ben, éves közgyűlésén az atlanti nagyszemű tonhalból készült összes termék esetében a szerződő felek által Hondurassal szemben alkalmazott behozatali tilalom feloldását ajánlotta.
(7) Az ICCAT Belize, valamint a Saint Vincent és Grenadine-szigetek esetében figyelembe vette az atlanti nagyszemű tonhal védelme terén történő együttműködés javulását. 2003-ban, éves közgyűlésén az atlanti nagyszemű tonhalból készült összes termék esetében a szerződő felek által Belize-vel, valamint a Saint Vincent és Grenadine-szigetekkel szemben alkalmazott behozatali tilalmat feloldotta 2004. január 1-jétől.
(8) Az ICCAT-nak Bolíviát, Kambodzsát, Egyenlítői-Guineát, Grúziát és Sierra Leone-t az atlanti nagyszemű tonhal védelmére és kezelésére vonatkozó intézkedések betartására ösztönző próbálkozásai sikertelenek maradtak.
(9) Az ICCAT azt ajánlotta a szerződő feleknek, hogy hozzanak megfelelő intézkedéseket a Bolíviából, Grúziából és Sierra Leone-ból származó, bármilyen formájú nagyszeműtonhal-termékek behozatalának tilalmára, valamint a Kambodzsából és Egyenlítői-Guineából származó behozatal tilalmának fenntartására. Ezeket az intézkedéseket azonnal fel kell oldani, amint bebizonyosodik, hogy a kérdéses országok halászati tevékenységüket összhangba hozták az ICCAT intézkedéseivel. Ezeket az intézkedéseket az ez ügyben kizárólagos hatáskörrel rendelkező Közösségnek kell végrehajtania. De tekintettel az ICCAT által előírt értesítési határidőre, a Grúziából származó termékekre vonatkozó behozatali tilalom csak 2004. július 1-jétől lép hatályba.
(10) Ezek az intézkedések összhangban vannak a Közösség más nemzetközi megállapodások szerinti kötelezettségeivel.
(11) Az átláthatóság érdekében ezért az 1036/2001/EK rendeletet hatályon kívül kell helyezni, és helyébe e rendelet lép,
ELFOGADTA EZT A RENDELETET:
1. cikk
E rendelet alkalmazásában a "behozatal" a Közösségi Vámkódex létrehozásáról szóló, 1992. október 12-i 2913/92/EGK tanácsi rendelet [2] 4. cikke 15. pontjának a) és b) alpontjában, valamint 16. pontjának a)-f) alpontjában említett vámeljárás.
2. cikk
(1) Az ex03019990, 03023400, ex03027000, 03034400, ex03038000, ex03041038, ex03041098, ex03042045, ex03049097, ex03051000, ex03052000, ex03053090, ex03054980, ex03055980 és ex03056980 KN-kód alá tartozó, Bolíviából, Kambodzsából, Egyenlítői-Guineából és Sierra Leone-ból származó atlanti nagyszemű tonhal (Thunnus obesus) Közösségbe történő behozatala tilos.
(2) Az ex16041411, ex16041416, ex16041418 és ex16042070 KN-kód alá tartozó, és az (1) bekezdésben említett atlanti nagyszemű tonhalból származó feldolgozott termékek behozatala tilos.
(3) Az ex03019990, 03023400, 03034400, ex03041038, ex03041098, ex03042045, ex03049097, ex03052000, ex03053090, ex03054980, ex03055980 és ex03056980 KN-kód alá tartozó, Grúziából származó atlanti nagyszemű tonhal (Thunnus obesus) Közösségbe történő behozatala tilos.
(4) Az ex16041411, ex16041416, ex16041418 és ex16042070 KN-kód alá tartozó, és a (3) bekezdésben említett atlanti nagyszemű tonhalból származó feldolgozott termékek behozatala tilos.
3. cikk
Ez a rendelet nem érvényes a 2. cikkben említett, Bolíviából, Grúziából és Sierra Leone-ból származó termékek azon mennyiségeire, amelyek esetében az illetékes nemzeti hatóságok számára megfelelően bizonyítható, hogy e rendelet hatálybalépésének napján úton voltak a Közösség területére, és amelyek az említett napot követően legkésőbb 14 napon belül szabad forgalomba kerültek.
4. cikk
(1) Az 1036/2001/EK rendelet hatályát veszti.
(2) A hatályon kívül helyezett rendeletre való hivatkozásokat e rendeletre való hivatkozásként kell értelmezni.
5. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
A 2. cikk (3) és (4) bekezdését 2004. július 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 2004. április 26-án.

Labels: 3
18
6
20